Document ID: 31999R2674

ΚΑΝΟΝΙΣΜΟΣ (ΕΚ) αριθ. 2674/1999 ΤΟΥ ΣΥΜΒΟΥΛΙΟΥ
της 13ης Δεκεμβρίου 1999
για τροποποίηση του κανονισμού (ΕΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 25 παράγραφος 4 πρώτο εδάφιο,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
την γνώμη της Οικονομικής και Κοινωνικής Επιτροπής(2),
Εκτιμώντας τα ακόλουθα:
(1) δυνάμει του άρθρου 25 της πράξης προσχώρησης του 1985, οι συνθήκες, καθώς και οι πράξεις των οργάνων των Ευρωπαϊκών Κοινοτήτων, εφαρμόζονται στις Καναρίους Νήσους με την επιφύλαξη των παρεκκλίσεων που προβλέπονται στο εν λόγω άρθρο, καθώς και στο πρωτόκολλο αριθ. 2, που αποτελεί παράρτημα της εν λόγω πράξης·
(2) εξαιτίας της γεωγραφικής της θέσης, η περιοχή των Καναρίων Νήσων αντιμετωπίζει ιδιαίτερα προβλήματα λόγω του απομακρυσμένου και νησιωτικού τους χαρακτήρα, καθώς και του ηφαιστειογενούς τους εδάφους, που δεν ευνοεί την ανάπτυξη αγροτικών και βιομηχανικών δραστηριοτήτων, και λόγω της έλλειψης φυσικών πόρων· το Συμβούλιο έλαβε μια σειρά μέτρων με στόχο την ενίσχυση της ενσωμάτωσης των Καναρίων Νήσων στην Κοινότητα, και ειδικά στην τελωνειακή ένωση·
(3) στο πλαίσιο αυτό, η ιστορική έμμεση φορολογία που προοριζόταν να αντισταθμίσει τα μειονεκτήματα που προκύπτουν από το νησιωτικό και απομακρυσμένο χαρακτήρα των Καναρίων Νήσων έπρεπε να εκσυγχρονιστεί προοδευτικά σύμφωνα με την κοινοτική νομοθεσία· για το σκοπό αυτό, μεταξύ άλλων μέτρων, ο κανονισμός (ΕΟΚ) αριθ. 1911/91(3) επιτρέπει την επιβολή, μέχρι τις 31 Δεκεμβρίου 2000, του νέου φόρου "arbitrio στην παραγωγή και στις εισαγωγές (ΑΡΙΜ)"·
(4) αυτός ο προσωρινός φόρος πρέπει να επιτρέπει την προσαρμογή της τοπικής παραγωγής στις απαιτήσεις της ενιαίας αγοράς μέσω ενός καθεστώτος απαλλαγών· προς το σκοπό αυτό, ορισμένες απαλλαγές, ολικές ή μερικές, ανάλογα με τις οικονομικές ανάγκες, επιτρέπονται υπέρ της τοπικής παραγωγής, υπό τον όρο ότι αυτές οι απαλλαγές συμβάλλουν στην προώθηση των δραστηριοτήτων στις Καναρίους Νήσους χωρίς να αλλοιώνουν τους όρους των συναλλαγών σε βαθμό που να βλάπτεται το κοινό συμφέρον·
(5) κατ' εφαρμογή του άρθρου 5 παράγραφος 6 του κανονισμού (ΕΟΚ) αριθ. 1911/91, η Επιτροπή εξέτασε τις επιπτώσεις των ληφθέντων μέτρων στο πλαίσιο του φόρου ΑΡΙΜ στην οικονομία των Καναρίων Νήσων και τις προοπτικές ενσωμάτωσής τους στο τελωνειακό έδαφος της Κοινότητας· η εξέταση αυτή κατέληξε στο συμπέρασμα ότι η κατάργηση του φόρου ΑΡΙΜ έχει γενικά θετική επίπτωση στις τιμές και αρνητική στην παραγωγή και στην απασχόληση·
(6) ωστόσο, η αρνητική επίπτωση στην παραγωγή και στην απασχόληση παρουσιάζει μεγάλες διακυμάνσεις, ανάλογα με τον τομέα δραστηριότητας· ακόμα και αν η διανυθείσα περίοδος επέτρεψε την προσαρμογή του μεγαλύτερου μέρους των τομέων, δεν συνέβη το ίδιο για ορισμένα προϊόντα των ευαίσθητων τομέων· προς το σκοπό, αυτό η Επιτροπή μελέτησε, μετά από αίτημα των ισπανικών αρχών, τους πλέον εύθραυστους τομείς, εξετάζοντας ξεχωριστά καθένα από τα ευαίσθητα προϊόντα, και κατέληξε στο συμπέρασμα ότι το γεγονός ότι τα προϊόντα αυτά είναι ευαίσθητα θα μπορούσε να προκαλέσει την εξαφάνιση σχεδόν τον οικείου τομέα·
(7) ως εκ τούτου, κρίνεται αναγκαίο να ανασταλεί, μετά από διαβουλεύσεις με τις ισπανικές αρχές, η σταδιακή κατάργηση του φόρου μέχρι τις 30 Ιουνίου του 2000 για ορισμένα ευαίσθητα προϊόντα, προκειμένου να διευκολυνθεί η προσαρμογή αυτών των προϊόντων στην αγορά πριν από την εξαφάνιση του φόρου· αυτή η αναστολή δεν θέτει σε κίνδυνο τους στόχους της καθιέρωσης του κοινού δασμολογίου και της κατάργησης του ΑΡΙΜ, αλλά αποσκοπεί μόνο στο να μετριάσει τις συνέπειες των οικονομικών προσαρμογών οι οποίες είναι απαραίτητο να γίνουν πριν την ολική κατάργηση του φόρου·
(8) κατά συνέπεια, ενδείκνυται να τροποποιηθεί αναλόγως ο κανονισμός (ΕΟΚ) αριθ. 1911/91·
(9) ο ΑΡΙΜ θα εξαφανισθεί στις 31 Δεκεμβρίου του 2000· παρ' όλα αυτά, πριν από αυτή την ημερομηνία, η Επιτροπή θα εξετάσει μαζί με τις ισπανικές αρχές την επίπτωση της αναστολής της σταδιακής κατάργησης του εν λόγω φόρου στους σχετικούς οικονομικούς τομείς, και ειδικότερα στα προϊόντα που αποτελούν αντικείμενο του παρόντος κανονισμού· η Επιτροπή, με βάση τα αποτελέσματα αυτής της εξέτασης, θα υποβάλει ενδεχομένως στο Συμβούλιο πρόταση σχετικά με τα μέτρα που πρέπει να ληφθούν βάσει της συνθήκης, ώστε να μην κινδυνεύσει η ύπαρξη ορισμένων ιδιαίτερα ευαίσθητων τοπικών παραγωγικών δραστηριοτήτων διασφαλίζοντας παράλληλα την εμπρόθεσμη κατάργηση του ισχύοντος φόρου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1911/91 τροποποιείται ως εξής:
1. στο άρθρο 5 παράγραφος 2, προστίθεται το ακόλουθο εδάφιο: "Κατά παρέκκλιση των διατάξεων του πρώτου εδαφίου, η μείωση των συντελεστών αναστέλλεται από τις 30 Δεκεμβρίου 1999 μέχρι τις 30 Ιουνίου του 2000 για τα προϊόντα των τομέων οι οποίοι περιλαμβάνονται στο παράρτημα."·
2. προστίθεται το παράρτημα που εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 1999.

Labels: 3
15
18